
Τρίτη, 04 Αυγούστου 2026

ΔΕΛΤΙΟ ΤΥΠΟΥ

Ακυβερνησία Τ/Χ σκάφους και περισυλλογή του χειριστή του στη Σύρο – Έρευνες προς εντοπισμό σκάφους με 2 επιβαίνοντες στα Κύθηρα – Ανεύρεση οστού στην Πύλο – Σύλληψη αλλοδαπού στην Ηγουμενίτσα – Διακομιδές ασθενών 

Τις μεσημβρινές ώρες χθες , ενημερώθηκαν οι Λιμενικές Αρχές της Σύρου, της Τήνου και της Κύθνου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ., ότι ένα ταχύπλοο (Τ/Χ) σκάφος ελληνικής σημαίας, άνευ επιβαινόντων, έπλεε με ταχύτητα στη θαλάσσια περιοχή μεταξύ ν. Σύρου και ν. Κύθνου, ενώ ο χειριστής του είχε πέσει στη θάλασσα. Αμέσως, στην περιοχή μετέβησαν δύο Περιπολικά σκάφη Λ.Σ.-ΕΛ.ΑΚΤ (ΠΛΣ) και δύο ιδιωτικά σκάφη, προς παροχή συνδρομής. Ο 60χρονος ημεδαπός χειριστής του Τ/Χ εντοπίστηκε και περισυλλέγη από παραπλέον ιστιοπλοϊκό σκάφος «PAOMI» σημαίας Ιταλίας, καλά στην υγεία του. Ο άνδρας μεταφέρθηκε, συνοδεία του ΠΛΣ, στην περιοχή «ΛΟΥΤΡΑ» ν. Κύθνου, από όπου διακομίστηκε στο Κέντρο Υγείας Κύθνου για προληπτικούς λόγους. Το Τ/Χ σκάφος εντοπίστηκε στη θαλάσσια περιοχή πλησίον όρμου Φοίνικα Σύρου και στη συνέχεια, οδηγήθηκε από το σκάφος «ΕΥΑΓΓΕΛΙΑ» Σ.Χ. 145 και συνοδεία του ΠΛΣ, στη μαρίνα Φοίνικα, όπου προσέδεσε με ασφάλεια. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****
Τις πρώτες πρωινές ώρες σήμερα, ενημερώθηκαν οι Λιμενικές Αρχές των Κυθήρων και της Νεάπολης Βοιών από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για περιστατικό αγνοούμενου σκάφους με 2 επιβαίνοντες (1 ημεδαπό και 1 αλλοδαπό), το οποίο είχε αποπλεύσει μεσημβρινές ώρες την 03.08.2026 από το λιμάνι της Αγίας Πελαγίας Κυθήρων προς τις παραλίες των Κυθήρων και έκτοτε αγνοείται. Άμεσα, εκκίνησαν έρευνες από ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και ένα Περιπολικό όχημα Λ.Σ.-ΕΛ.ΑΚΤ. από ξηράς. Το σκάφος κατέπλευσε αυτοβούλως τις πρώτες πρωινές ώρες στο λιμάνι της Αγίας Πελαγίας Κυθήρων, με τους επιβαίνοντές του καλά στην υγεία τους. 

*****

	Τις απογευματινές ώρες χθες, ενημερώθηκε η Λιμενική Αρχή της Πύλου για την ύπαρξη οστών στη θαλάσσια περιοχή ν. Σφακτηρίας όρμου Ναβαρίνου του Δήμου Πύλου Νέστορος, πλησίον της ακτής. Άμεσα, στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν και περισυνέλλεξαν ένα ανθρώπινο κρανίο, το οποίο πρόκειται να αποσταλεί στην αρμόδια Ιατροδικαστική Υπηρεσία Πελοποννήσου προς διενέργεια ιατροδικαστικής πραγματογνωμοσύνης. Προανάκριση διενεργείται από το Λιμεναρχείο Πύλου. 
*****

Τις πρώτες πρωινές ώρες σήμερα, συνελήφθη ένας 42χρονος αλλοδαπός (υπήκοος Αλβανίας) από στελέχη του Γραφείου Ασφάλειας της Λιμενικής Αρχής της Ηγουμενίτσας. Συγκεκριμένα, σε έλεγχο που διενεργήθηκε στον επιβατικό σταθμό του λιμένα εξωτερικού Ηγουμενίτσας, διαπιστώθηκε ότι ο ανωτέρω κατείχε και επέδειξε πλαστό ταξιδιωτικό έγγραφο, με σκοπό να μεταβεί παράνομα στο εξωτερικό. Σε περαιτέρω έλεγχο για τον 42χρονο, βρέθηκε καταχώριση με το μέτρο της άρνησης εισόδου και διαμονής υπηκόου τρίτης χώρας σε έδαφος SCHENGEN. Προανάκριση διενεργείται από το Κεντρικό Λιμεναρχείο Ηγουμενίτσας. 

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-33χρονης, από το λιμάνι της Σαμοθράκης στο λιμάνι της Αλεξανδρούπολης, με Περιπολικό σκάφος Λ.Σ.-ΕΛ.ΑΚΤ., 
-57χρονου, από το λιμάνι της Ικαρίας στο λιμάνι Μαραθόκαμπου της Σάμου, με Περιπολικό σκάφος Λ.Σ.-ΕΛ.ΑΚΤ.,
-18χρονου, από το λιμάνι των Φούρνων Ικαρίας στο λιμάνι του Αγίου Κηρύκου Ικαρίας, με το Ε/Γ-Ο/Γ «ΜΕΓΑΛΟΧΑΡΗ» Ν.Π.12577 και 
	-30χρονης, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.. 

